b"\n_START_ARTICLE_\nDassault Rafale\n_START_SECTION_\nProjekto i\xc5\xa1takos\n_START_PARAGRAPH_\n1970 m. Pranc\xc5\xabzijos oro paj\xc4\x97gos ir laivynas prad\xc4\x97jo svarstymus apie savo technikos atnaujinimus. Didel\xc4\x97 dalis naujos kartos orlaiviams i\xc5\xa1kelt\xc5\xb3 parametr\xc5\xb3 sutapo, o vieno projekto k\xc5\xabrimo ka\xc5\xa1tai daug ma\xc5\xbeesni, tod\xc4\x97l kompanijai \xe2\x80\x9eDassault\xe2\x80\x9c buvo patik\xc4\x97ta juos \xc4\xafgyvendinti. Pastaroji buvo beveik baigusi kurti nauj\xc4\x85 Mirage 2000, pastar\xc4\x85j\xc4\xaf buvo bandoma pritaikyti abejoms paj\xc4\x97goms._NEWLINE_Jungtin\xc4\x97s Karalyst\xc4\x97s, Italijos, Ispanijos, Vakar\xc5\xb3 Vokietijos valstyb\xc4\x97ms bandant sukurti bendr\xc4\x85 naujos kartos naikintuv\xc4\x85, 1979 m. prie projekto prisid\xc4\x97jo ir Pranc\xc5\xabzijos vyriausyb\xc4\x97. U\xc5\xbe planuojamo vienvie\xc4\x8dio dviej\xc5\xb3 varikli\xc5\xb3 naikintuvo su delta sparnais ir priekyje i\xc5\xa1reik\xc5\xa1tais stabilizatoriais aerodinamik\xc4\x85 tur\xc4\x97jo b\xc5\xabti atsakingi pranc\xc5\xabzai, ta\xc4\x8diau 1981 m. projektas buvo at\xc5\xa1auktas. Trys \xc5\xa1alys tur\xc4\x97jo skirtingus projekto vystymo vizijas: britai nor\xc4\x97jo sunkiojo naikintuvo oro misijoms vykdyti, pranc\xc5\xabzai lengvojo l\xc4\x97ktuvo, galin\xc4\x8dio paremti \xc5\xbeem\xc4\x97s paj\xc4\x97gas, o vokie\xc4\x8diai nor\xc4\x97jo gynybinio prana\xc5\xa1um\xc4\x85 ore u\xc5\xbetikrinan\xc4\x8dio naikintuvo. Galiausiai \xc5\xa1i s\xc4\x85junga \xc5\xbelugo daugiausiai d\xc4\x97l Pranc\xc5\xabzijos noro projekt\xc4\x85 pritaikyti kilti nuo l\xc4\x97ktuvne\xc5\xa1i\xc5\xb3, kitoms \xc5\xa1alims \xc5\xa1i savyb\xc4\x97 nebuvo aktuali. 1985 m. rugpj\xc5\xab\xc4\x8dio 2 d. be pranc\xc5\xabz\xc5\xb3 likusios keturios \xc5\xa1alys Turine susitar\xc4\x97 d\xc4\x97l EFA projekto. U\xc5\xbebaigtas EFA projektas\xc2\xa0\xe2\x80\x93 Eurofighter Typhoon.\n_START_SECTION_\nPrototip\xc5\xb3 k\xc5\xabrimas ir testavimas\n_START_PARAGRAPH_\n1978 m. pabaigoje \xe2\x80\x9eDassault\xe2\x80\x9c prad\xc4\x97jo projekt\xc4\x85 pavadinimu Avion de Combat Tactique, po beveik met\xc5\xb3 svarstym\xc5\xb3 liko keturi galimi variantai, du i\xc5\xa1 j\xc5\xb3 buvo su delta sparn\xc5\xb3 i\xc5\xa1sid\xc4\x97stymu. 1982 m. buvo pristatytas galutinis projekto variantas, j\xc4\xaf Pranc\xc5\xabzijos gynybos ministerijos sprendimu pavadino ACX (Avion de Combat exp\xc3\xa9rimental)._NEWLINE_Pagal ACX projekt\xc4\x85, po dvej\xc5\xb3 met\xc5\xb3 darb\xc5\xb3 buvo pagamintas realus bandomasis naikintuvas. Jis tur\xc4\x97jo didelius delta formos sparnus, vien\xc4\x85 tiesi\xc4\x85 l\xc4\x97ktuvo uodeg\xc4\x85, priekyje \xc4\xaftaisytus stabilizatorius. Viso l\xc4\x97ktuvo stabilizatori\xc5\xb3 darb\xc4\x85 atliko elektronika. 1986\xc2\xa0m. liep\xc4\x85 prie\xc5\xa1 bandom\xc4\x85j\xc4\xaf skryd\xc4\xaf l\xc4\x97ktuvas buvo pervadintas \xc4\xaf Rafale A. Demonstracinis l\xc4\x97ktuvas \xc4\xaf or\xc4\x85 valandos skryd\xc5\xbeiui pakilo 1986 m. liepos 4 d. Pilotas Guy Mitaux-Maurouard pasiek\xc4\x97 1,9 mach\xc5\xb3 greit\xc4\xaf 13 kilometr\xc5\xb3 auk\xc5\xa1tyje. Nusileid\xc5\xbeiant beveik 10 ton\xc5\xb3 svorio bandomajam l\xc4\x97ktuvui sustoti prireik\xc4\x97 tik 300 metr\xc5\xb3 pakilimo tako ilgio._NEWLINE_Rafale A prototipas buvo bandomas su amerikieti\xc5\xa1kais \xe2\x80\x9eGeneral Electric\xe2\x80\x9c sukurtais F-404-GE-400 varikliais, skirtais F/A-18 naikintuvui, nes pranc\xc5\xabzai laiku nebuvo baig\xc4\x99 kurti savo varikli\xc5\xb3. Tik 1990 m. buvo paruo\xc5\xa1ti naudojimui Snecma M88. Prototipo naudojimas buvo baigtas 1994 m. po atlikt\xc5\xb3 856 skryd\xc5\xbei\xc5\xb3._NEWLINE_J\xc5\xabrin\xc4\x97s versijos Rafale M prototipas pirm\xc4\x85 kart\xc4\x85 \xc4\xaf or\xc4\x85 pakilo 1988\xc2\xa0m. gruod\xc5\xbeio 6 d. \xc5\xa0io prototipo pagrindu v\xc4\x97liau buvo sukurta ir C versija. Kadangi Pranc\xc5\xabzija netur\xc4\x97jo savo l\xc4\x97ktuvne\xc5\xa1i\xc5\xb3 su veikian\xc4\x8dia katapultos sistema, \xc5\xa1iuos bandymus jie atliko JAV. 1992\xe2\x80\x931993 m. vykusieji bandymai buvo atlikti netoli Leikhursto miestelio \xc4\xafsik\xc5\xabrusioje JAV j\xc5\xabr\xc5\xb3 laivyno oro paj\xc4\x97g\xc5\xb3 treniruo\xc4\x8di\xc5\xb3 baz\xc4\x97je (Naval Air Warfare Center) iki katapultos prototipo sistem\xc4\x85 \xc4\xafsireng\xc4\x97 savo l\xc4\x97ktuvne\xc5\xa1yje Foch._NEWLINE_1991\xc2\xa0m. gegu\xc5\xbe\xc4\x97s 19 d. oficialiai debiutavo Rafale C (pranc. Chasseur 'kovotojas'). Tai buvo vienvietis prototipas, skirtas oro paj\xc4\x97goms. Jame jau buvo \xc4\xafmontuoti pranc\xc5\xabzi\xc5\xa1ki M88 reaktyviniai varikliai, pilotai testavo valdymo sistemas, ginkluot\xc4\x99. D\xc4\x97l l\xc4\x97\xc5\xa1\xc5\xb3 tr\xc5\xabkumo buvo pastatytas tik vienas prototipas. Nuo \xe2\x80\x9eA\xe2\x80\x9c versijos \xe2\x80\x9eC\xe2\x80\x9c skyr\xc4\x97si ma\xc5\xbeesniu kabinos gaubtu, l\xc4\x97ktuvas buvo padengtas radar\xc5\xb3 bangas sugerian\xc4\x8diomis med\xc5\xbeiagomis, taip pat didel\xc4\x97 dalis detali\xc5\xb3 pagamintos taikant kompozitini\xc5\xb3 med\xc5\xbeiag\xc5\xb3 k\xc5\xabrimo technologijas. Bandym\xc5\xb3 metu buvo atsisakyta naudoti oro stabd\xc5\xbei\xc5\xb3 sistem\xc4\x85, i\xc5\xa1bandyti keli oro \xc4\xafsiurbimo ang\xc5\xb3 dizainai._NEWLINE_Rafale B (pranc. Biplace\xc2\xa0'dvivietis') prototipas testams pakilo 1993 m. baland\xc5\xbeio 30 d. Jis buvo didesnis nei \xe2\x80\x9eC\xe2\x80\x9c, sv\xc4\x97r\xc4\x97 350\xc2\xa0kg daugiau, ta\xc4\x8diau bakuose gabenosi 400 litr\xc5\xb3 ma\xc5\xbeiau kuro. Su \xc5\xa1iuo bandomuoju orlaiviu daugiausiai buvo bandomi prikabinamos ginkluot\xc4\x97s paketai, i\xc5\xa1orini\xc5\xb3 kuro bak\xc5\xb3 sprendimai. Pirminis versijos paskirties tikslas buvo mokomojo l\xc4\x97ktuvo suk\xc5\xabrimas, ta\xc4\x8diau Kosovo ir Persijos \xc4\xaflankos karas privert\xc4\x97 i\xc5\xa1 naujo \xc4\xafvertinti antrojo piloto naud\xc4\x85 \xc5\xbevalgybos misijose.\n_START_SECTION_\nDizainas\n_START_PARAGRAPH_\nNaikintuvas suprojektuotas b\xc5\xabti itin manevringu, tam pasiekti jis turi masyvius priekinius stabilizatorius. Juos naudojant l\xc4\x97ktuvas gali grei\xc4\x8diau keisti kurs\xc4\x85, ta\xc4\x8diau tokio manevro metu patiriamos didel\xc4\x97s perkrovos. Rafale atlaiko 3\xe2\x80\x939 G kr\xc5\xabv\xc4\xaf, esant pavojui, l\xc4\x97ktuvas nesubyr\xc4\x97tu ir atlaikytu iki 11 G patiriamas j\xc4\x97gas. Dar vienas stabilizatori\xc5\xb3 svarbus panaudojimo faktorius pasirei\xc5\xa1kia nusileidime, l\xc4\x97ktuvo greit\xc4\xaf j\xc5\xb3 naudojimas suma\xc5\xbeina 28 km/h. Jie pakeit\xc4\x97 \xc4\xafprastai kovos l\xc4\x97ktuvuose naudojam\xc5\xb3 oro stabd\xc5\xbei\xc5\xb3 sistem\xc4\x85._NEWLINE_Iki 70\xc2\xa0% viso l\xc4\x97ktuvo dali\xc5\xb3 yra pagaminta i\xc5\xa1 kompozitini\xc5\xb3 med\xc5\xbeiag\xc5\xb3, taip suma\xc5\xbeinant orlaivio svor\xc4\xaf. Ma\xc5\xbeas svoris ir galingi varikliai naikintuvui leist\xc5\xb3 kilti nuo l\xc4\x97ktuvne\xc5\xa1io ir be katapultos, taip teigia gamintojai. \xc5\xa0iuo metu tik rusi\xc5\xa1kas Mig-29K bei kin\xc5\xb3 pagamintas Shenyang J-15 gali taip pakilti._NEWLINE_2001\xc2\xa0m. pristatytas naudojimui Rafale atitiko \xe2\x80\x9eF1\xe2\x80\x9c standart\xc4\x85, kuris leido atlikti oro kontrol\xc4\x97s funkcijas, v\xc4\x97liau jie buvo perdaryti \xc4\xaf \xe2\x80\x9eF2\xe2\x80\x9c, galin\xc4\x8dius gabenti sparnuot\xc4\x85sias raketas bei atakuoti taikius esan\xc4\x8dius ant \xc5\xbeem\xc4\x97s. \xe2\x80\x9eF3\xe2\x80\x9c standart\xc4\x85 atitinkan\xc4\x8dios versijos buvo prad\xc4\x97tos gaminti nuo 2009 m. Po \xc5\xa1io atnaujinimo l\xc4\x97ktuvas tapo universaliu, prikabinus reikiam\xc4\x85 \xc4\xafrang\xc4\x85 su juo b\xc5\xabt\xc5\xb3 galima atlikti numatytus operacijos tikslus.\n_START_SECTION_\nLak\xc5\xabn\xc5\xb3 kabina\n_START_PARAGRAPH_\nRafale kabinos stiklinis gaubtas panaudojamas kaip pagrindinis piloto ekranas, jame suteikiama pilotui tuo metu aktualiausia informacija. Papildoma rodoma dvejuose ekranuose \xc4\xaftaisytuose kabinoje. Vis\xc4\x85 \xc5\xa1i\xc4\x85 informacij\xc4\x85 galima valdyti su papildomais mygtukais, \xc4\xafmontuotais vairalazd\xc4\x97je. Dal\xc4\xaf komand\xc5\xb3 galima diktuoti balso komandomis._NEWLINE_Piloto s\xc4\x97dyn\xc4\x97 pasvirusi atgal 29\xc2\xb0 kampu tam, kad pilot\xc4\x85 ma\xc5\xbeiau veiktu skryd\xc5\xbeio metu patiriamos perkrovos.\n_START_SECTION_\nAviacijos elektronika\n_START_PARAGRAPH_\n30\xc2\xa0% \xc5\xa1io naikintuvo kainos sudaro jame sumontuota \xc4\xafranga: radarai, komunikacijos sistemos bei savigynos sistemos._NEWLINE_SPECTRA\xc2\xa0\xe2\x80\x93 sistema sukurta i\xc5\xa1skirtinai \xc5\xa1iam naikintuvui saugotis nuo oro ir i\xc5\xa1 \xc5\xbeem\xc4\x97s kylan\xc4\x8di\xc5\xb3 gr\xc4\x97smi\xc5\xb3. Taikydama kelis skirtingus metodus, ji gina l\xc4\x97ktuv\xc4\x85 trukdydama \xc4\xaf j\xc4\xaf nusitaikyti, u\xc5\xbefiksuoti, prireikus suklaidinti paleistas raketas. Spectra stebi aplink\xc4\x85 360\xc2\xb0 laipsni\xc5\xb3 aplink Rafale._NEWLINE_DAMOCLES\xc2\xa0\xe2\x80\x93 elektrooptinis/lazerinis taikini\xc5\xb3 \xc5\xbeem\xc4\x97je nustatymo papildomai prikabinama sekcija. Su \xc5\xa1iuo \xc4\xafrenginiu bei VHF/UHF da\xc5\xbeniais bendraudamas su greta esan\xc4\x8diais l\xc4\x97ktuvais ar \xc5\xbevalgybos radarais gali identifikuoti reikaling\xc4\x85 taikin\xc4\xaf._NEWLINE_RBE 2 AA\xc2\xa0\xe2\x80\x93 \xc5\xa1iuo metu naudojamas aktyvus elektroninis oro erdv\xc4\x97s skanavimo radaras. Iki 2010 m. buvo naudojamas senesnis, pasyvus radaras. Veikimo laukas iki 200\xc2\xa0km, vienu metu gali sekti iki 40 taikini\xc5\xb3 ir tikslinti 8-i\xc5\xb3 oras-oras raket\xc5\xb3 kurs\xc4\x85. \xc5\xbdem\xc4\x97s taikiniams surasti fiksuoja trimat\xc4\xaf atvaizd\xc4\x85.\n_START_SECTION_\nVarikliai\n_START_PARAGRAPH_\nRafale turi du Snecma M88 reaktyvinius variklius, kuri\xc5\xb3 kiekvienas i\xc5\xa1vysto 50 kN trauk\xc4\x85 \xc4\xafprastu veikimu, su forsa\xc5\xbeu j\xc4\x85 galima padidinti iki 75 kN. Naikintuvo galia apskai\xc4\x8diuota taip, kad jis gal\xc4\x97tu su 4 raketomis bei prikabintu papildomu kuro baku skristi grei\xc4\x8diau u\xc5\xbe gars\xc4\x85.\n_START_SECTION_\nLaivyno oro paj\xc4\x97gos\n_START_PARAGRAPH_\n2000 m. gruod\xc4\xaf laivynas gavo pirmuosius Rafale M. Per metus Flottille 12F eskadril\xc4\x97 tapo pirm\xc4\x85ja pilnai persiginklavusia naujausiais Pranc\xc5\xabzijos naikintuvais._NEWLINE_2002\xc2\xa0m. l\xc4\x97ktuvai dislokuoti l\xc4\x97ktuvne\xc5\xa1yje Charles de Gaulle vykd\xc4\x97 operacij\xc4\x85 \xe2\x80\x9eMission H\xc3\xa9racl\xc3\xa8s\xe2\x80\x9c, ji buvo dalis NATO karin\xc4\x97s kompanijos Afganistane. Kartu su l\xc4\x97ktuvne\xc5\xa1iu bud\xc4\x97jo palei Indijos ir Pakistano sienas Arabijos j\xc5\xabroje, ta\xc4\x8diau kovin\xc4\x97se misijose nesudalyvavo.\n_START_SECTION_\nOro paj\xc4\x97gos\n_START_PARAGRAPH_\nOro paj\xc4\x97gos savo pirmuosius Rafale gavo tik 2006\xc2\xa0m. vasar\xc4\x85. Jau po met\xc5\xb3 6 i\xc5\xa1 j\xc5\xb3 buvo i\xc5\xa1si\xc5\xb3sti \xc4\xaf Du\xc5\xa1anbe miest\xc4\x85 Tad\xc5\xbeikistane. I\xc5\xa1 ten Pranc\xc5\xabzija planavo vykdyti oro atakos misijas, nukreiptas prie\xc5\xa1 talibus Afganistane. 2007 m. kovo 28 d. naikintuvai pirm\xc4\x85 kart\xc4\x85 sudalyvavo kovin\xc4\x97je misijoje, atakavo taikinius ant \xc5\xbeem\xc4\x97s su tiksliosiomis bombomis GBU-12._NEWLINE_2011 m. kovo 19 d. Pranc\xc5\xabzijos prezidento \xc4\xafsakymu buvo prad\xc4\x97ta misija \xe2\x80\x9eOp\xc3\xa9ration Harmattan\xe2\x80\x9c Libijoje. Jos metu tur\xc4\x97jo b\xc5\xabti u\xc5\xbetikrinta neskraidymo zona vir\xc5\xa1 Libijos, jos metu taip pat buvo padedama sukil\xc4\x97liams ir naikinama vyriausybin\xc4\x97s armijos technik\xc4\x85. Kovo 24 d. pilotai aptiko ir sunaikino bandant\xc4\xaf pakilti Libijos oro paj\xc4\x97goms priklausant\xc4\xaf l\xc4\x97ktuv\xc4\x85 G-2 Galeb._NEWLINE_2013 m. sausio m\xc4\x97nes\xc4\xaf Rafale buvo dislokuoti Malyje. Operacijos Servalas metu buvo paremiamos Malio vyriausyb\xc4\x97s karin\xc4\x97s paj\xc4\x97gus, kurios kov\xc4\x97si su sukil\xc4\x97liais ir d\xc5\xbeichadistais band\xc5\xbeiusiais perimti \xc5\xa1alies valdym\xc4\x85._NEWLINE_Po Pary\xc5\xbeiuje \xc4\xafvykdyt\xc5\xb3 teroristini\xc5\xb3 i\xc5\xa1puoli\xc5\xb3, 2015 m. Rafale naikintuvai buvo pasi\xc5\xb3sti \xc4\xaf Irak\xc4\x85 atakuoti Daesh paj\xc4\x97g\xc5\xb3. Atakos buvo prad\xc4\x97tos vykdyti i\xc5\xa1 JAE esan\xc4\x8dios Al D\xc5\xbeafros oro paj\xc4\x97g\xc5\xb3 baz\xc4\x97s.\n_START_SECTION_\nEgiptas\n_START_PARAGRAPH_\n2014 m. pabaigoje \xc5\xbeiniasklaidoje pasirod\xc4\x97 pirmosios u\xc5\xbeuominos apie egitiptie\xc4\x8di\xc5\xb3 susidom\xc4\x97jim\xc4\x85 Rafale. Kit\xc5\xb3 met\xc5\xb3 vasario 16-\xc4\x85 dien\xc4\x85 oficialiai buvo pasira\xc5\xa1ytas susitarimas tarp Pranc\xc5\xabzijos ir Egipto, kuria pastarajam buvo suteikta 5,2 milijardo eur\xc5\xb3 paskola. \xc5\xa0i paskola buvo skirta ginkluot\xc4\x97s pirkimams. Ja be 24 Rafale naikintuv\xc5\xb3, buvo perkamos raketos, FREMM klas\xc4\x97s fregata._NEWLINE_Egiptas u\xc5\xbesisak\xc4\x97 8 vienvie\xc4\x8dius, 16 dvivie\xc4\x8di\xc5\xb3 l\xc4\x97ktuv\xc5\xb3. Pirmieji trys bandymams ir mokymams orlaiviai perduoti 2015\xc2\xa0m. liep\xc4\x85. 2016\xc2\xa0m. bir\xc5\xbeel\xc4\xaf buvo prad\xc4\x97tos derybos d\xc4\x97l dar 12 naikintuv\xc5\xb3 \xc4\xafsigijimo.\n_START_SECTION_\nIndija\n_START_PARAGRAPH_\n\xe2\x80\x9eDassault\xe2\x80\x9c kompanija su Rafale naikintuvu laim\xc4\x97jo Indijos 2012 m. paskelbt\xc4\x85 konkurs\xc4\x85 d\xc4\x97l 126 orlaivi\xc5\xb3 pirkimo. Kontrakto vert\xc4\x97 siek\xc4\x97 beveik 11 milijard\xc5\xb3 doleri\xc5\xb3. Pagal pirmin\xc4\xaf kontrakto plan\xc4\x85, laim\xc4\x97tojas tur\xc4\x97jo 18 l\xc4\x97ktuv\xc5\xb3 iki 2015 m. pristatyti Indijai, likusius 108 pagaminti ind\xc5\xb3 kompanija \xe2\x80\x9eHindistan Aeronautics Limited\xe2\x80\x9c, taip \xc4\xafsisavindama j\xc5\xb3 gamybos technologijas. Pirkimas buvo dalis projekto \xe2\x80\x9ePagaminti Indijoje\xe2\x80\x9c (Make in India), kuriuo siekiama pirkti Indijoje pagamintas prekes._NEWLINE_Pranc\xc5\xabzams atsisakius prisiimti kokyb\xc4\x97s atsakomyb\xc4\x99 u\xc5\xbe Indijoje pagamintus l\xc4\x97ktuvus, derybos u\xc5\xbestrigo. Tik po keleri\xc5\xb3 met\xc5\xb3, 2015-aisiais, buvo pasiektas naujas susitarimas. Indija sutiko mok\xc4\x97ti po 200 milijon\xc5\xb3 doleri\xc5\xb3 u\xc5\xbe l\xc4\x97ktuv\xc4\x85, ta\xc4\x8diau pirkti tik 36. Pranc\xc5\xabzai 30\xc2\xa0% nuo l\xc4\x97ktuvui i\xc5\xa1leistos sumos turi skirti skirti ind\xc5\xb3 apmokymui kaip aptarnauti l\xc4\x97ktuvus. Visi Rafale bus surinkti Pranc\xc5\xabzijoje.\n_START_SECTION_\nKataras\n_START_PARAGRAPH_\nKataro paskelbt\xc4\x85 konkurs\xc4\x85 laim\xc4\x97jusi \xe2\x80\x9eDassault\xe2\x80\x9c preliminar\xc5\xb3 kontrakt\xc4\x85 d\xc4\x97l 72 l\xc4\x97ktuv\xc5\xb3 pardavimo pasira\xc5\xa1\xc4\x97 2014\xc2\xa0m. Ta\xc4\x8diau kit\xc5\xb3 met\xc5\xb3 baland\xc5\xbeio 30 d. oficialiame kontrakte u\xc5\xbe 6,3 milijardo eur\xc5\xb3 buvo parduoti tik 24 l\xc4\x97ktuvai. Pagal kontrakto s\xc4\x85lygas, 36 katarie\xc4\x8dius pilotus naudotis l\xc4\x97ktuvu prival\xc4\x97s apmokyti Pranc\xc5\xabzijos oro paj\xc4\x97gos.\n_START_SECTION_\nBrazilija\n_START_PARAGRAPH_\nBrazilijos oro paj\xc4\x97gos 2008\xc2\xa0m. buvo paskelbusios tarptautin\xc4\xaf konkurs\xc4\x85 naikintuvams \xc4\xafsigyti. D\xc4\x97l didel\xc4\x97s projekto kainos bei skryd\xc5\xbeio ka\xc5\xa1t\xc5\xb3, pranc\xc5\xabz\xc5\xb3 pasi\xc5\xablymas buvo atmestas vienas pirm\xc5\xb3j\xc5\xb3. Ekspert\xc5\xb3 vertinimu, konkurs\xc4\x85 laim\xc4\x97jusi\xc5\xb3 \xc5\xa1ved\xc5\xb3 JAS Gripen 1-os valandos skryd\xc5\xbeio kaina apie 4700 doleri\xc5\xb3, tuo tarpu Rafale siekia net 16 500 doleri\xc5\xb3.\n_START_SECTION_\nKuveitas\n_START_PARAGRAPH_\nTuometis Pranc\xc5\xabzijos prezidentas Nikolas Sarkozy 2009\xc2\xa0m. vasar\xc4\xaf buvo paskelb\xc4\x99s apie kuveitie\xc4\x8di\xc5\xb3 nor\xc4\x85 \xc4\xafsigyti Rafale naikintuvus. Derybos tarp \xc5\xa1ali\xc5\xb3 buvo ilgam \xc4\xafstrigusios d\xc4\x97l Kuveito vidaus intrig\xc5\xb3, derybas blokavo dalis parlamentar\xc5\xb3. Pagal pirmin\xc4\xaf plan\xc4\x85 tur\xc4\x97jo b\xc5\xabti \xc4\xafsigyti 28 naikintuvai. Derybos galutinai \xc5\xbelugo 2015\xc2\xa0m. rugs\xc4\x97jo 11 d., kai Kuveitas galutinai pasirinko Eurofighter Typhoon.\n_START_SECTION_\nLibija\n_START_PARAGRAPH_\n2007\xc2\xa0m. Libijos lyderio s\xc5\xabnus, \xe2\x80\x9ede facto\xe2\x80\x9c \xc5\xa1alies ministras pirmininkas Saifas al Islamas Gadafis i\xc5\xa1rei\xc5\xa1k\xc4\x97 susidom\xc4\x97jim\xc4\x85 kovos l\xc4\x97ktuvais, ta\xc4\x8diau prie oficiali\xc5\xb3 deryb\xc5\xb3 stalo taip ir nebuvo sus\xc4\x97sta. Planuose buvo minimas 14 l\xc4\x97ktuv\xc5\xb3 skai\xc4\x8dius.\n_START_SECTION_\nSingap\xc5\xabras\n_START_PARAGRAPH_\n\xc5\xa0ios Azijos valstyb\xc4\x97s oro paj\xc4\x97gos, 2005\xc2\xa0m. paskelbtame konkurse, vertino pranc\xc5\xabz\xc5\xb3 pasi\xc5\xablym\xc4\x85. Singap\xc5\xabrie\xc4\x8di\xc5\xb3 gynybos bendrov\xc4\x97s surengtose simuliacijose jis pralaim\xc4\x97jo amerikie\xc4\x8di\xc5\xb3 F-15SG. Rafale buvo \xc4\xafvertintas u\xc5\xbe manevringum\xc4\x85, ta\xc4\x8diau suabejota radaro galimyb\xc4\x97mis, gabenamos ginkluot\xc4\x97s kiekiu ir juos kontroliuojan\xc4\x8di\xc5\xb3 davikli\xc5\xb3 integralumu \xc4\xaf bendr\xc4\x85 sistem\xc4\x85.\n_START_SECTION_\n\xc5\xa0veicarija\n_START_PARAGRAPH_\n\xc5\xa0veicarai 2007\xc2\xa0m. nor\xc4\x97jo pakeisti savo naudojamus, ta\xc4\x8diau pasenusius Northrop F-5 Tiger II. Po m\xc4\x97nes\xc4\xaf trukusio kari\xc5\xa1ki\xc5\xb3 vertinim\xc5\xb3 pranc\xc5\xabz\xc5\xb3 pasi\xc5\xablytas variantas nebuvo pasirinktas. V\xc4\x97liau pasirod\xc5\xbeiusiose i\xc5\xa1vadose paskelbta, kad i\xc5\xa1 technin\xc4\x97s pus\xc4\x97s Rafale naikintuvas laim\xc4\x97jo, ta\xc4\x8diau d\xc4\x97l skryd\xc5\xbeio ir i\xc5\xa1laikymo ka\xc5\xa1t\xc5\xb3 buvo pasirinkti pigesni Gripen naikintuvai. Vis tik \xc5\xa1veicarai v\xc4\x97liau balsavo referendume, kurio rezultatai nul\xc4\x97m\xc4\x97 pasirinkim\xc4\x85 nutraukti nauj\xc5\xb3 naikintuv\xc5\xb3 \xc4\xafsigijimo svarstymus."